
PRIMĂRIA 

DIRECŢIA EDILITARĂ

Nr. SC 2007 -001633/ 26.01.2007
REFERAT
 privind aprobarea reorganizării Regiei Autonome Apă - Canal AQUATIM Timişoara în societate comercială pe acţiuni şi asocierea Municipiului Timişoara 

cu Judeţul Timiş, Oraşul Deta şi Oraşul Jimbolia, în vederea înfiinţării operatorului regional pentru serviciile publice de alimentare cu apă şi de canalizare

Având în vedere:

Strategia de dezvoltare durabilă a serviciilor publice de alimentare cu apă şi canalizare – „România 2025”, adoptată de Guvernul României în anul 2003;

Necesitatea restructurării operării şi administrării serviciilor de alimentare cu apă şi a stimulării cooperării între autorităţile locale în rezolvarea nevoilor prioritare în sectorul serviciilor publice;

Adresa nr.6068/21.11.2006 a Ministerului Mediului şi Gospodăririi Apelor care, în vederea accesării fondurilor comunitare disponibile României pentru finanţarea infrastructurii de mediu începând cu 01.01.2007, subliniază obligaţiile ce revin autorităţilor publice locale în pregătirea proiectelor regionale de investiţii în infrastructura de apă/apă uzată, şi anume: asocierea municipalităţilor, crearea unui operator regional unic, existenţa unui contract de concesiune, ultimele două, de importanţă majoră, fiind condiţii de eligibilitate a proiectelor regionale de apă/apă uzată finanţate prin fonduri de coeziune. De asemenea, adresa menţionează obligativitatea creării unei unităţi de implementare a proiectului (UIP), care, în cazul proiectelor de apă şi apă uzată, trebuie să fie funcţională în cadrul companiei de apă. Aşa cum rezultă din adresele Ministerului Mediului şi Gospodăririi Apelor, în cadrul RAAC AQUATIM Timişoara există organizat distinct şi funcţionează un asemenea departament cu experienţă în gestionarea programelor internaţionale experienţă obţinută prin implementarea Măsurii ISPA – Reabilitarea tehnologiei de epurare a apelor uzate şi modernizarea reţelei de canalizare în oraşul Timişoara, România. Cu referire la asistenţa tehnică în vederea regionalizării Ministerul Finanţelor Publice ne-a comunicat amendarea de către Comisia Europeană a Memorandumului de Finanţare privind măsura ISPA, aflată în derulare, astfel încât fondurile iniţiale alocate pentru suport în crearea parteneriatului public-privat să fie realocate pentru acordarea de asistenţă operatorului regional în speţă RAAC AQUATIM Timişoara în scopul creşterii eficienţei. 

Pe de altă parte din experienţa de până acum în derularea programelor ISPA devine evident că regionalizarea serviciilor este importantă pentru a putea beneficia de economiile la scară, ca o condiţie minimă pentru a asigura un management eficient şi pentru a se putea aplica o politică de dezvoltare pe termen lung în sectorul de mediu. Obiectivul final este de a oferi servicii de calitate în condiţiile unui tarif acceptabil. 

RAAC AQUATIM Timişoara a obţinut toate acordurile necesare în vederea reorganizării în societate comercială şi transformarea în operator regional de la Ministerul Finanţelor, BERD - cu care regia are contractate două împrumuturi şi Comisia Europeană (Ministerul Integrării). 
Datorită:

Hotărârii nr.302/26.07.2005 a Consiliului Local al Municipiului Timişoara privind acordul de principiu în vederea reorganizării Regiei Autonome de Apă - Canal AQUATIM Timişoara în societate comercială pe acţiuni, care în art. 1 prevede faptul că: „Consiliul Local al Municipiului Timişoara îşi dă acordul de principiu în vederea reorganizării R.A.A.C AQUATIM Timişoara din regie autonomă în societate comercială pe acţiuni, având ca acţionar unic Consiliul Local al Municipiului Timişoara, urmând ca ulterior să se constituie ca operator regional, cu un capital social ce se va constitui prin aportul mai multor autorităţi publice locale”.

Considerăm că se impune ca o necesitate reorganizarea RAAC AQUATIM Timişoara într-o societate comercială pe acţiuni şi constituirea ca operator regional. Această transformare şi regionalizare se va efectua în conformitate cu prevederile legale în vigoare şi anume:

· O.U.G. nr. 30/1997, privind reorganizarea regiilor autonome, aprobată şi modificată prin Legea nr. 207/1997, cu modificările ulterioare;

· Legea 634/2002 art. 11 alin.5 şi art.45 din Hotărârea nr.1353/2003 pentru aprobarea Regulamentului – cadru şi a Contractului – cadru de delegare a gestiunii serviciilor publice de alimentare cu apă şi de canalizare : „Autorităţile administraţiei publice locale pot hotărî delegarea în mod direct a gestiunii serviciilor de alimentare cu apă şi de canalizare operatorilor care rezultă dintr-o reorganizare teritorială bazată pe principii de eficienţă economică şi performanţă operaţională, dacă capitalul social al acestora aparţine mai multor autorităţi locale.” 

· Art.3 din H.G. nr. 360/1998, privind unele măsuri pentru reorganizarea regiilor autonome de interes local care beneficiază de împrumuturi externe de la organismele financiare internaţionale, care condiţionează transformarea statutului juridic al regiilor autonome de obţinerea acordului prealabil al organismelor finanţatoare externe;

În baza studiului de oportunitate, consultării şi dezbaterii publice, considerăm că  transformarea operatorului de alimentare cu apă şi de canalizare din municipiul Timişoara în societate comercială pe acţiuni şi constituirea lui ca operator regional unic este o necesitate pentru îndeplinirea misiunii propuse şi anume:

· atragerea de noi surse de finanţare pentru investiţii

· implementarea sistemului integrat de management de calitate-mediu; 

· asigurarea in bune condiţii a alimentarii cu apa a localităţilor si cetăţenilor;

· îmbunătăţirea performantele operaţionale, financiare si a randamentelor ;

· reducerea consumurilor si a pierderilor din reţea;

· ameliorarea continua a calităţii apei epurate deversate ;

· continua îmbunătăţire a relaţiilor cu clienţii;

· informatizarea/automatizarea activităţii ;

· extinderea sistemelor centralizate de alimentare cu apa potabila existente ;

· creşterea numărului de consumatori racordaţi la sisteme centralizate de alimentare cu apa potabila ;

· creşterea operativităţii in remedierea avariilor ;

· creşterea vitezei de reacţie la urgente si sesizări; 

· continua profesionalizare a personalului ;

· continuarea solicitării de noi surse de finanţare pentru investiţii pentru programe regionale;

· alinierea la standardele comunitare de mediu.



În concluzie propunem :
1. Aprobarea reorganizării Regiei Autonome Apă şi Canal AQUATIM Timişoara în societate comercială pe acţiuni, cu denumirea Societatea Comercială AQUATIM S.A. şi asocierea Municipiului Timişoara cu Judeţul Timiş, Oraşul Deta şi Oraşul Jimbolia, în vederea înfiinţării operatorului regional, Societatea Comercială AQUATIM S.A.,  pentru serviciile publice de alimentare cu apă şi de canalizare.
2. Aprobarea aportului Municipiului Timişoara la formarea capitalului social al Societăţii Comerciale AQUATIM S.A. care va fi în valoare de 84.445.700 lei şi se constituie prin preluarea activului şi pasivului Regiei Autonome Apă şi Canal AQUATIM Timişoara. 
3. Aprobarea actul constitutiv al operatorului regional Societatea Comercială AQUATIM S.A. 
4. Desemnarea ca reprezentant al Municipiului Timişoara în Adunarea generală a acţionarilor  Societăţii Comerciale AQUATIM S.A. a domnului Bodo Adrian. Persoana împuternicită să semneze în numele şi pe seama Municipiului Timişoara actul constitutiv al Societăţii Comerciale AQUATIM S.A. este domnul Bodo Adrian. 

